**วิเคราะห์แสงแห่งบุญในวิมานวัตถุตามแนวกุศลกรรมบถ 10**

**ANALYSIS OF THE LIGHT OF MERIT IN CASTLE OBJECTS ACCORDING**

**TO THE 10 MERITS**

พระสุรพล อาจารสมฺปนฺโน /อาหยิ[[1]](#footnote-1)

PhraSuraphol Arjarasumpanno / Aryi

วิทยาลัยสงฆ์เชียงราย มหาวิทยาลัยมหาจุฬาลงกรณราชาวิทยาลัย,

อิเมลติดต่อ Surapol123123@gmail.com

**บทคัดย่อ**

 การวิจัยครั้งนี้มีวัตถุประสงค์เพื่อศึกษาประวัติความเป็นมาและโครงสร้างเนื้อหาของวิมานวัตถุและกุศลกรรมเป็นเหตุให้ได้เสวยวิมานในวิมานวัตถุ ตามแนวกุศลกรรมบถ 10 ในการวิจัยครั้งนี้เป็นการวิจัยเชิงคุณภาพ (Qualitative Research) โดยศึกษาเอกสาร(Documentary Analysis) ซึ่งเป็นการวิเคราะห์ข้อมูลแบบเชิงคุณภาพด้วยวิธีการวิเคราะห์เนื้อหา (Content Analysis) ผลการวิจัยพบว่า

วิมานวัตถุ เป็นเรื่องราวของผู้ได้วิมานตามคติความเชื่อในพระพุทธศาสนา ที่ปรากฏอยู่ในพระไตรปิฎกเล่มที่ 26 ซึ่งวิมานในวิมานวัตถุ มีจำนวน 85 วิมานคัมภีร์ วิมานวัตถุว่าด้วยเรื่องหรือประวัติของผู้เกิดในวิมาน กล่าวคือ เทพบุตรและเทพธิดาทั้งหลาย มี 85 เรื่อง แบ่งเป็น 2 ประเภท คือ อิตถีวิมาน (วิมานของเทพธิดา) และปุริสวิมาน (วิมานของเทพบุตร) อิตถีวิมานแบ่งเป็นวรรคได้ 4วรรค และปุริสวิมานแบ่งเป็นวรรคได้ 3วรรค

กุศลกรรมเป็นเหตุให้ได้เสวยวิมานในวิมานวัตถุเป็นผลมาจากการให้ทาน รักษาศีล 5 ศีล 8 และการเจริญภาวนาเป็นหลัก ทั้งการให้ทาน รักษาศีล และเจริญภาวนานี้ ยังเป็นการพัฒนาตนไปสู่เป้าหมายสูงสุดของพระพุทธศาสนา คือ นิพพานได้

กุศลกรรมบถ เป็นทางแห่งกุศลธรรม คือธรรม 10 ประการที่เป็นเหตุปัจจัยนำไปสู่สุคติ เป็นความประพฤติสม่ำเสมอประพฤติในธรรม ทางกาย3 ทางวาจา4 และทางใจ3 หากบุคคลมีความปรารถนาที่จะจุติเป็นเทวดา ในปัจจุบันชาติก็จะต้องบำเพ็ญหรือทำความดีประการต่างๆ กุศลกรรมบถเป็นเหตุให้ได้เสวยวิมานในวิมานวัตถุ วิมานวัตถุจึงเป็นเรื่องราวของผู้ที่ได้ไปเกิดในวิมาน

**คำสำคัญ** : แสงแห่งบุญ,วิมาน,วิมานวัตถุ,กุศลกรรมบถ10

**ABSTRACT**

 The purpose of this research was to study the background and structure of the contents of the castle (Vimana) and the wholesome course of action in order to enjoy the castle in the castle according to 10 wholesome course of action. This research is a qualitative research that conducts from the document which is a content analysis method.

 The research results were found as follows: Vimanavatthu is the story of the person who has obtained the castle according to Buddhism which appears in the 26th book of the Tipitaka, in which there are 85 stories of castles, Vimana Scriptures is about the subject or history of those who were born in Vimana that is the deities. It was divided into 2 types: Itthãvimana (Castle of Goddess) and Purisavimana (Castle of the gods) Itthivimana can be divided into 4 sections and the parisavimana can be divided into 3 sections.

 Wholesome course of action is the cause of enjoying heaven in castle as a result of offering (Dana), observing the 5 precepts, 8 precepts, and practicing meditation mainly, it is also the development of oneself towards the highest goal of Buddhism that is nibappa.

 Wholesome course of action is the path of wholesome dhamma, which is the 10 dhamma that are causes and factors leading to bliss. It is a consistent behavior conducting in the 3 bodily actions 4 verbal actions and 3 mental actions. If a people wish to incarnate as a deity in the present life, they have to cultivate various merits according wholesome course of action. The aforementioned matter is the cause of enjoying paradise in the castle.

Keywords : The light of merit, castle, vimanavatthu, 10 wholesome course of action

**บทนำ**

 พระพุทธศาสนามุ่งสั่งสอนให้พุทธศาสนิกชนมีความเชื่ออย่างสมเหตุสมผลว่า สรรพสัตว์ทั้งปวงนั้นเมื่อสิ้นชีพไปจากมนุษย์โลกแล้วย่อมมีคติ คือที่จะไปเพียง 2 สถาน อันได้แก่ สุคติภูมิ สำหรับมนุษย์ผู้ประกอกรรมดีเป็นกุศลมีหลักรรรมในใจ และทุคติภูมิ สำหรับพวกไม่สนใจทำความดี หรือพวกประมาทในการทำบุญทำกุศลทุกประเภท คือ ไม่รักษาศีล ไม่ให้ทาน และไม่ฟังธรรม ไม่เจริญทั้งสมถวิปัสสนากรรมฐานเลย เเม้แต่อย่างใดอย่างหนึ่ง อย่างไรก็ตาม พระพุทธศาสนาก็ใช่แต่จะสอนเฉพาะสุคติโลกสวรรค์เท่านั้น อันเป็นที่อยู่แสนสุขสบายของบรรดาเทวดาทั้งหลาย มีวิมานเป็นที่อยู่เฉพาะตน อันเกิดจากบุรพกรรมในสมัยเมื่อยังเป็นมนุษย์อยู่นั้นก็ตาม หากแต่พระพุทธองค์ ก็ทรงตรัสไปถึงสุคติอันสูงกว่าซึ่งได้แก่ พระนิพพาน แต่ก็มีสัตว์จำนวนน้อยมากที่จะก้าวล่วงไปถึงนิพพานนั้นได้

 วิมานวัตถุ คือประมวลเรื่องของผู้เกิดในวิมานจำนวน 85 เรื่องดังกล่าวข้างต้น แต่ละเรื่องเป็นเรื่องเล่า ซึ่งส่วนใหญ่เจ้าของเรื่องเป็นผู้เล่า เหตุที่เล่าเพราะมีผู้ถาม เหตุที่ถามเพราะเมื่อได้เห็นวิมานและทิพยสมบัติ นั้น ๆ แล้วรู้สึกแปลกใจ รู้สึกชื่นชมยินดี จึงถามเพื่อขอทราบความเป็นมาผู้ถามได้แก่ พระผู้มีพระภาคบ้าง (ในกรณีที่เทวดานั้น ๆ ลงมาเฝ้า) ท้าวสักกะจอมเทพบ้าง (เมื่อทรงทราบประวัติของวิมานใดแล้วก็ตรัสบอกแก่ท่านพระมหาโมคคัลลานเถระในกาลต่อมา) เทวดากันเองบ้าง พระเถระ ทั้งหลายบ้าง แต่ส่วนมากได้แก่ท่านพระมหาโมคคัลลานเถระผู้เป็นเลิศทางฤทธิ์ซึ่งข้อมูลของวิมานวัตถุแต่ละเรื่อง เป็นแบบการถาม-ตอบ ในรูปของคำฉันท์ที่เรียกกันว่า คาถา ซึ่งเป็นรูปแบบหนึ่งของพระพุทธพจน์ 9 รูปแบบที่เรียกว่า นวังคสัตถุศาสน์ลักษณะการ ถาม- ตอบ ในวิมานวัตถุ มิใช่การถามตอบแบบโต้วาทะประคารมเพื่อหักล้างวาทะหรือทิฏฐิของกันและกัน แต่เป็นแบบถามด้วยมุทิตาจิต เพื่อขอทราบสาเหตุที่ได้ทิพยสมบัตินั้น ๆ ผู้ตอบก็ตอบด้วยความเคารพ ด้วยไมตรีจิต และด้วยอารมณ์เบิกบานแจ่มใสในผลกรรมของตน (มหาวิทยาลัยมหาจุฬาลงกรณราชวิทยาลัย,2539, หน้า 7-9)

 ด้วยสาเหตุนี้ ผู้วิจัยจึงมีความสนใจที่จะศึกษางานวิจัยเรื่องวิเคราะห์แสงแห่งบุญในวิมานวัตถุตามแนวกุศลกรรมบถ 10 เพื่อศึกษากุศลกรรมบถเป็นเหตุให้ได้เสวยวิมานในวิมานวัตถุ ประเด็นที่ว่า วิมานต่าง ๆ ที่เกิดแก่เทพบุตรและเทพธิดาทั้งหลายนั้น มีลักษณะอย่างไร การตั้งชื่อวิมานต่าง ๆ และสนใจประเด็นที่ว่า เทพบุตรเทพธิดาเหล่านั้น ได้สร้างกุศลกรรมอะไรไว้ จึงได้วิมานเหล่านี้ ซึ่งเรื่องวิมานวัตถุนี้ หากมีการศึกษาวิจัยแล้วจะเกิดคุณค่าทั้งต่อตนเองและสังคมได้เป็นอย่างดี ซึ่งจะก่อให้เกิดการนำกุศลกรรมบถมาปฏิบัติเพื่อพัฒนาชีวิตคือการหมั่นทำความดีอย่างสม่ำเสมอ เป็นประจำ เป็นการสะสมความดี ทางกาย วาจา และใจโดยจะศึกษาถึงข้อธรรมแต่ละข้อของกุศลกรรมบถ 10 ประการ โดย มีเป้าหมายคือความสุขในชีวิตในปัจจุบันและเป็นกุศลจะเป็นผลนำสู่ภพภูมิที่ดีคือสุคติภูมิ ในวิมานวัตถุ เพราะแสดงให้เห็นว่า บุคคลในแต่ละเรื่องได้ประกอบกรรมดีอย่างไร และให้ผลต่อ การไปเกิดในสุคติโลกสวรรค์อย่างไร ล้วนเป็นเหตุให้เกิดความเชื่อมั่นเป็นอย่างมากต่อหลักคำสอนว่า บุคคลมีสิทธิในการเข้าถึงโลกสวรรค์ได้โดยไม่ยากนัก หากเขาต้องการ ปฏิบัติตามคำสอนดังกล่าว ส่วนในวิมานวัตถุเป็นอุทาหรณ์ให้ผู้ประกอบกรรมดี นำไปเป็นแนวทางปฏิบัติ และมีกำลัง ที่จะกระทำความดีอย่างมีหลักเกณฑ์มีหลักที่ถูกต้อง สมเหตุสมผล และก็จะได้รับผลที่ตนปฏิบัตินั้น เหมือนดังคำว่า บุคคลหว่านพืชเช่นใด ย่อมได้รับผลเช่นนั้น

**วัตถุประสงค์การวิจัย**

 1. เพื่อศึกษาประวัติความเป็นมาและโครงสร้างเนื้อหาของวิมานวัตถุ

 2. เพื่อศึกษากุศลกรรมเป็นเหตุให้ได้เสวยวิมานในวิมานวัตถุ

 3. เพื่อวิเคราะห์แสงแห่งบุญในวิมานวัตถุตามแนวกุศลกรรมบถ 10

**ขอบเขตการวิจัย**

**1.ขอบแขตด้านเนื้อหา** การวิจัยเรื่องวิเคราะห์แสงแห่งบุญในวิมานวัตถุตามแนวกุศลกรรมบถ 10เป็นการวิจัยเชิงคุณภาพ (Qualitative Research) โดยศึกษาเอกสาร (Documentary Analysis) โดยผู้วิจัยรวบรวมข้อมูลจากแหล่งปฐมภูมิ (Primary Sources) จากพระไตรปิฎกภาษาไทยฉบับมหาวิทยาลัยมหาจุฬาลงกรณราชวิทยาลัย พุทธศักราช 2539 เล่มที่26 พระสุตตันตปิฎก เล่มที่18 ขุทฺทกนิกาย วิมานวัตถุ เปตวัตถุ เถรคาถา เถรีคาถา และแหล่งข้อมูลทุติยภูมิ (Secondary Sources) ได้แก่ หนังสือ ตำรา บทความ รายงานการวิจัย เอกสารวิชาการ และเอกสารงานเขียนต่าง ๆ ที่เกี่ยวข้องกับการศึกษาวิจัยนี้ เพื่อเป็นข้อมูลอ้างอิง สนับสนุนในการเขียนงานวิจัยให้สมบูรณ์ยิ่งขึ้น โดยเมื่อศึกษาเอกสารแล้วจึงรวบรวมข้อมูล และนำมาจัดหมวดหมู่ วิเคราะห์ และเรียบเรียงผลที่ได้จากการวิเคราะห์เป็นตามลำดับๆไปตามวัตถุประสงค์ ได้แก่ การศึกษาโครงสร้างเนื้อหาของวิมานวัตถุ และการอธิบายกุศลกรรมอันเป็นเหตุ ให้ได้วิมานต่างๆ ได้แก่ การให้ทาน การรักษาศีล การเจริญภาวนา และกุศลกรรมอื่นๆ

**2. ขอบเขตด้านระยะเวลา** ในการศึกษาครั้งนี้ผู้ศึกษาเริ่มทำการศึกษาและใช้ข้อมูลตั้งแต่เดือน ตุลาคม 2564 – สิงหาคม 2565 รวมระยะเวลาที่ศึกษา 10 เดือน

**ระเบียบวิธีวิจัย**

 กระบวนการวิจัยเรื่อง วิเคราะห์แสงแห่งบุญในวิมานวัตถุตามแนวกุศลกรรมบถ10สามารถสรุปได้ดังนี้คือ

๑.การวิจัยนี้ เป็นการศึกษาวิจัยเชิงเอกสาร (Documentary Research) โดยใช้ พระไตรปิฎก ฉบับมหาวิทยาลัยมหาจุฬาลงกรณราชวิทยาลัย พิมพ์ในปี พ.ศ. 2539 เป็นหลัก และใช้คัมภีร์อรรถกถาฎีกา ปกรณ์วิเสส ตลอดถึงงานนิพนธ์ของพระภิกษุต่างๆ เป็นเอกสารสนับสนุน โดยเมื่อศึกษาเอกสารแล้วจึง รวบรวมข้อมูล และนำมาจัดหมวดหมู่ วิเคราะห์ และเรียบเรียงผลที่ได้จากการวิเคราะห์เป็นตามลำดับๆ ไปตามวัตถุประสงค์ ได้แก่ การศึกษาโครงสร้างเนื้อหาของวิมานวัตถุ และการอธิบายกุศลกรรมอันเป็นเหตุ ให้ได้วิมานต่างๆ ได้แก่ การให้ทาน การรักษาศีล การเจริญภาวนา และกุศลกรรมอื่น

**ผลการวิจัย**

 เมื่อครั้งเป็นมนุษย์ เช่น วิมานทองคำบ้าง วิมานเงินบ้าง วิมานแก้วมณีบ้าง วิมานแก้วไพฑูรย์และวิมานแก้วผลึก เป็นต้น ส่วนคำว่า “วัตถุ” ในที่นี้ แปลว่า เหตุ หมายถึง เหตุที่อำนวยผลให้กับเหล่าเทวดาให้ได้รูปสมบัติ โภคสมบัติ บริวารสมบัติ เป็นต้น และบังเกิดอยู่ในวิมานนั้น

 ดังนั้นคำว่า “วิมานวัตถุ” แปลว่า เหตุให้ได้ซึ่งวิมาน มีนัยหมายถึง เรื่องของผู้เกิดในวิมาน ซึ่งได้ประมวลเป็นเรื่องประวัติของพวกเทพธิดาและเทพบุตร ผู้เกิดในวิมานหรือได้วิมานว่าได้สร้างกุศลกรรม อะไรไว้ จึงได้วิมานเช่นนั้น

 **1.โครงสร้างเนื้อหาของวิมานวัตถุ** พบว่า โครงสร้างเนื้อหาของวิมานวัตถุ ถูกจำแนกไว้ด้วยลักษณะของวิมาน และลักษณะกุศลกรรม ดังนี้

 1. ประเภทของวิมาน แบ่งได้เป็นอิตถีวิมาน และ ปุริสวิมาน วิมานแต่ละหลัง ต่างก็มีสีและสัณฐาน วิจิตรพิสดารมากน้อยต่างกัน ขึ้นอยู่กับกุศลกรรมในอดีตที่ได้กระทำไว้ โดยอิตถีวิมาน หมายถึง วิมานของ เทพธิดา หรือสถานที่อยู่ส่วนตัวของเทพธิดา มีจำนวน 50 หลัง และปุริสวิมาน หมายถึง วิมานของเทพบุตร หรือสถานที่อยู่ส่วนตัวของเทพบุตร มีจำนวน 35 หลัง

 2. วิมานแบ่งตามวรรค ในวิมานแต่ละประเภท ยังถูกแบ่งออกเป็นลักษณะย่อย ๆ เรียกว่า วรรค ประกอบด้วย 7 วรรค โดยอิตถีวิมานประกอบด้วย 4 วรรค ได้แก่ (1) ปีฐวรรค (2) จิตตลดาวรรค (3) ปาริจฉัต ตกวรรค (4) มัญชิฎฐกวรรค ที่เหลืออีก 3 วรรคเป็นปุริสวิมาน ได้แก่ (1) มหารถวรรค (2) ปายาสิกวรรค และ (3) สุนิกขิตตวรรค มีรายละเอียดดังนี้

 ก. ปีฐวรรค หรือหมวดว่าด้วยตั่ง มีเนื้อหากล่าวถึงอานิสงส์ของการถวายตั่งให้ภิกษุ นั่งฉันอาหาร จะได้วิมานอันมีลักษณะแบบตั่ง

 ข. จิตตลดาวรรค หรือหมวดว่าด้วยสวนจิตรลดาในสวรรค์ชั้นดาวดึงส์ของเหล่าเทวดา

 ค. ปาริจฉัตตกวรรค หรือหมวดว่าด้วยดอกปาริชาต

 ง. มัญชิฏฐกวรรค หรือหมวดว่าด้วยวิมานแก้วผลึกสีแดง

 จ. มหารถวรรค หรือหมวดว่าด้วยรถใหญ่ ว่าด้วยวิมานที่มีรถใหญ่เทียมม้า 1,000 ตัว

 ฉ. ปายาสิกวรรค หรือหมวดว่าด้วยเทพบุตรผู้เคยเป็นคนรับใช้เจ้าปายาสิ มีเนื้อหากล่าวถึง วิมานอันเกิดขึ้นแก่ขุนคลังของเจ้าปายาสิ ที่ชื่ออุตตระ

 ช. สุนิกขิตตวรรค หรือหมวดว่าด้วยเทพบุตรผู้จัดดอกไม้ให้เป็นระเบียบ

 3. วิมานแบ่งตามลักษณะ แบ่งได้ 9 ลักษณะ ดังนี้ 1. วิมานที่เป็นตั่ง (ที่สำหรับนั่ง ไม่มีพนักพิง) ในวิมานตั่งนั้นก็มีวิมานตั่งทองคำ, วิมานตั่งแก้วไพฑูรย์ 2. วิมานที่เป็นช้าง คือ วิมานที่มีช้างเป็นพาหนะ 3. วิมานที่เป็นเรือ คือ วิมานที่มีเรือเป็นพาหนะ 4. วิมานที่เป็นบัลลังก์ 5. วิมานที่เป็นแก้วผลึก 6. วิมาน ที่เป็นปราสาท 7. วิมานที่เป็นรถเทียมม้า 8. วิมานที่เป็นสวน และ 9. วิมานที่เป็นภูเขาทองคำ

 ทั้งนี้พบว่าวิมานส่วนใหญ่อยู่ในสวรรค์ชั้นดาวดึงส์ และไม่ได้บอกขนาดที่ชัดเจน ว่ามีขนาดใหญ่ ขนาดเล็กมากน้อยเพียงใด วิธีการบอกลักษณะของวิมานมักบอกด้วยปริมาณของสิ่งของหรือการประดับ ตกแต่งในวิมานนั้นๆ

**2.กุศลกรรมบถเป็นเหตุให้ได้เสวยวิมานในวิมานวัตถุ** จากการวิเคราะห์กุศลกรรมบถในวิมานวัตถุพบว่า วิมานที่เกิดจากการให้ทานมีจำนวน 68 วิมาน โดยแบ่งเป็นวิมานที่เกิดจากการให้ทานเพียงอย่างเดียวจำนวน 53 วิมาน และวิมานอันเกิดจากการให้ทาน รวมกับการทำกุศลกรรมอื่นๆ มีจำนวน 15 วิมาน วิมานที่เกิดจากการรักษาศีลและมีกุศลกรรมอื่นๆ ร่วมด้วย มีจำนวน 20 วิมาน และวิมานที่เกิดจากการเจริญภาวนา และมีกุศลกรรมอื่นๆ ร่วมด้วย มีจำนวน 4 วิมาน และวิมานที่เกิดจากกุศลกรรมอื่นๆ ที่มี การให้ทาน การรักษาศีล การเจริญภาวนาร่วมด้วย มีจำนวน 18 วิมาน มีรายละเอียดดังนี้

**2.1 วิมานที่เกิดจากกุศลกรรมการให้ทาน**

การให้ทานที่ปรากฏในวิมานต่างๆ เช่น การถวายข้าวน้ำโภชนาหาร ตั่ง ผ้า น้ำล้างเท้า ประทีปคบ ขนม อ้อย เมล็ดงา สลากภัตร ดอกไม้ เสนาสนะวิหาร เข็ม ทำถนน เป็นต้น ในวิมานวัตถุกล่าวถึงอานิสงส์ ว่า เมื่อสิ้นชีพไปแล้ว ผลบุญนี้จะเป็นหนทางนำไปสู่สุคติในสัมปรายภพ คือ บังเกิดในสวรรค์ชั้นต่างๆ มีชั้น ดาวดึงส์ และได้อยู่ในวิมานชั้นต่างๆ เป็นต้น

 2.5.1.1 ตัวอย่างของผู้ถวายทานตามที่ปรากฏในวิมานวัตถุ ดังนี้

ตัวอย่างที่ 1 ปฐมปีฐวิมาน มีเนื้อเรื่องโดยย่อว่า หญิงชาวสาวัตถีได้จัดตั่งถวายให้พระเถระรูปหนึ่งซึ่งบิณฑบาตมาถึงเรือนของตน ให้ได้นั่งฉันภัตตาหาร และในโอกาสนั้นนางได้กราบ ได้ถวายข้าวและน้ำตามกำลังทรัพย์ และปฏิบัติรับใช้พระเถระจนฉันเสร็จ ต่อมาภายหลังนางได้เสียชีวิตลง ได้บังเกิดเป็นเทพธิดาได้วิมานตั่งทองคำ ขนาด 12 โยชน์ ในสวรรค์ชั้นดาวดึงส์

ตัวอย่างที่ 2 ปฐมนาวาวิมาน เป็นเรื่องราวของวิมานที่มีเรือเป็นพาหนะในสวรรค์ชั้นดาวดึงส์อันเกิดขึ้นแก่หญิงชาวกรุงสาวัตถี เพราะได้เห็นภิกษุหลายรูป กำลังเหน็ดเหนื่อยและกระหายน้ำ จึงขมีขมันจัดหาน้ำดื่มไปถวายด้วยมือตนเอง

ตัวอย่างที่ 3 ติลทักขิณวิมาน คือ วิมานที่เกิดขึ้นแก่หญิงชาวกรุงราชคฤห์ผู้ถวายเมล็ดงาแด่พระผู้มีพระภาคเจ้า โดยได้วิมานทองคำขนาด 12 โยชน์ ในสวรรค์ชั้นดาวดึงส์

ตัวอย่างที่ 4 อุจฉุทายิกาวิมาน คือ วิมานที่เกิดขึ้นแก่หญิงสะใภ้ชาวกรุงราชคฤห์ ผู้ถวายท่อนอ้อยแด่ท่านพระมหาโมคคัลลานเถระก่อนถูกแม่ผัวตีด้วยตั่งจนเสียชีวิต หญิงผู้นี้ได้ไปเกิดในสวรรค์ชั้นดาวดึงส์เป็นต้น ดังนั้นวิมานที่เกิดจากการกุศลกรรมให้ทานในวิมานวัตถุ สามารถแบ่งออกตามปัจจัย 4 คือ 1. การให้ทานด้วยอาหาร น้ำดื่ม 2. การให้ทานด้วยที่อยู่อาศัย เสนาสนะ เครื่องใช้สอย 3. การให้ทานด้วย เครื่องนุ่งห่ม 4. การให้ทานด้วยยารักษาโรค

 **2.2 วิมานที่เกิดจากกุศลกรรมการรักษาศีล**

การรักษาศีลเป็นเหตุหนึ่งที่ทำให้ได้วิมานในวิมานวัตถุ ทั้งนี้พบว่า การรักษาศีล 5 และรักษาศีล อุโบสถ หรือศีล 8 มีความสำคัญซึ่งสามารถทำให้บุคคลไปเกิดเป็นมนุษย์ที่มีคุณธรรม หรือเป็นเทวดาอยู่ในวิมานได้

2.5.2.1 ตัวอย่างของผู้รักษาศีลตามที่ปรากฏในวิมานวัตถุ ดังนี้

ตัวอย่างที่ 1 โสณทินนาวิมาน คือ วิมานที่เกิดขึ้นแก่นางโสณทินนาอุบาสิกาที่รักษาอุโบสถศีลเป็นประจำ นางปฏิบัติธรรมจนได้บรรลุโสดาปัตติผล รวมทั้งได้ถวายทานแด่พระอริยสงฆ์ด้วยความเคารพเหตุที่กระทำนี้ นางจึงได้ไปเกิดในสวรรค์ชั้นดาวดึงส์

ตัวอย่างที่ 2 ปฐมปติพพตาวิมาน คือ วิมานที่เกิดขึ้นแก่หญิงชาวเมืองสาวัตถี ที่ซื่อสัตย์ต่อสามีเป็นผู้รักษาศีล ช่วยเหลือผู้อื่น ถวายข้าวและน้ำเป็นอันมากด้วยความเคารพ อานิสงส์ที่ได้ คือ วิมานที่ ดาดด้วยบุปผชาติน่ารื่นรมย์ มีนกนานาพันธุ์ส่งเสียงไพเราะ

ตัวอย่างที่ 3 ภัททิตถิกาวิมาน คือ วิมานที่เกิดขึ้นแก่นางภัททิตถิกาอุบาสิกา ที่ได้ฟังธรรม ปฏิบัติอยู่ในกุศลกรรมบถ คือ ไม่ฆ่าสัตว์ ไม่ลักทรัพย์ เป็นต้น รักษาอุโบสถศีลประจำ และได้ถวายภัตตาหารแด่พระสารีบุตรเถระและพระมหาโมคคัลลานเถระ การกระทำนี้ทำให้นางได้ไปเกิดในสวรรค์ชั้นดาวดึงส์

ตัวอย่างที่ 4 ลขุมาวิมาน คือ วิมานที่เกิดขึ้นแก่นางลขุมา ซึ่งมีบ้านตั้งอยู่ใกล้ทางออกประตูบ้านชาวประมง เพราะได้รักษาศีล ให้ทาน และปฏิบัติธรรมจนบรรลุโสดาบัน จึงไปเกิดในวิมานใหญ่ในสวรรค์ชั้นดาวดึงส์ดังนั้นวิมานที่เกิดจากการกุศลกรรมการรักษาศีลในวิมานวัตถุ เป็นการรักษาศีล 5 และศีล 8เหตุที่ทำให้ผู้รักษาศีลไปเกิดบนสวรรค์ชั้นดาวดึงส์นั้น เนื่องจากศีลเป็นหลักการสำคัญของพระพุทธศาสนา ผู้รักษาศีลย่อมควบคุมกาย วาจา ใจ ของตนเองไม่ให้ตกไปสู่อบายได้

 **2.3 วิมานที่เกิดจากกุศลกรรมการภาวนา**

การเจริญภาวนาเป็นการฝึกฝนจิตของมนุษย์ ให้มีสติสัมปชัญญะที่สมบูรณ์ยิ่งขึ้น ในวิมานวัตถุกล่าวว่า เมื่อจิตมีสมาธิตั้งดำรงมั่น ย่อมเป็นประโยชน์และมีอานิสงส์มาก

2.5.3.1 ตัวอย่างของการเจริญภาวนาตามที่ปรากฏในวิมานวัตถุ ดังนี้

ตัวอย่างที่ 1 อุตตราวิมาน คือ วิมานที่เกิดขึ้นแก่อุตตรา ซึ่งเป็นธิดาของปุณณเศรษฐีชาวกรุงราชคฤห์นางได้เจริญภาวนาขณะฟังธรรมของพระสัมมาสัมพุทธเจ้า จนบรรลุสกทาคามิผล

ตัวอย่างที่ 2 สิริมาวิมาน คือ วิมานที่เกิดขึ้นแก่นางสิริมา โสเภณีในกรุงราชคฤห์ ซึ่งเป็นน้องสาวของหมอชีวกโกมารภัจจ์ นางได้ฟังธรรมจากพระผู้มีพระภาคและได้บรรลุโสดาปัตติผล ในคราวเดียวกับนางอุตตราได้บรรลุสกทาคามิผล วิมานของนางรุ่งเรืองในสวรรค์ชั้นนิมมานรดี

ตัวอย่างที่ 3 เปสการิยวิมาน คือ วิมานที่เกิดขึ้นแก่ธิดาช่างหูก ชาวกรุงพาราณสี เป็นวิมานที่มีเสาทำด้วยแก้วไพฑูรย์เปล่งแสงเรืองรองอยู่เป็นนิตย์ มีต้นไม้ทองขึ้นอยู่โดยรอบ ในสวรรค์ชั้นดาวดึงส์ สาเหตุเนื่องจากนางได้ปฏิบัติธรรมกรรมฐาน จนบรรลุโสดาปัตติผล

ตัวอย่างที่ 4 ทาสีวิมาน คือ วิมานที่เกิดขึ้นแก่หญิงคนใช้ ที่ได้เจริญกรรมฐานจนบรรลุโสดาปัตติผลนางจึงไปเกิดเป็นเทพธิดามีรัศมีสว่างไสวดุจดาวประกายพรึก มีบริวารห้อมล้อม เที่ยวชมสวนจิตรลดาในชั้นดาวดึงส์การเจริญภาวนาเป็นเหตุให้ได้วิมานนั้น ในวิมานวัตถุไม่ได้ระบุชัดเจนว่าเป็นการเจริญภาวนา รูปแบบใด แต่จะกล่าวในภาพรวมว่า การเจริญภาวนาร่วมกับการได้ฟังธรรมเทศนาจากพระพุทธเจ้าโดยตรง มีผลทำให้ได้เกิดบนสวรรค์ชั้นดาวดึงส์

ทั้งนี้การเจริญภาวนาในพระพุทธศาสนา แบ่งออกเป็นการเจริญสมถกัมมัฏฐาน และวิปัสสนากัมมัฏฐาน การที่ผู้เจริญสมถภาวนา ย่อมได้สมาธิ อุบายสงบจิต และผู้เจริญวิปัสสนาภาวนา ย่อมได้ปัญญาและการบรรลุมรรคผลตามระดับสติปัญญา ดังนั้นกุศลกรรมการเจริญภาวนาจึงได้วิมานในสวรรค์ที่ต่างกัน เพราะเนื่องด้วยกุศลกรรมอื่นๆ ที่ประกอบร่วมด้วยเป็นสิ่งจำแนกให้ได้วิมานต่างกัน

 **2.4 วิมานที่เกิดจากกุศลกรรมอื่นๆ**

กุศลกรรมอื่นๆ นอกจากการให้ทาน การรักษาศีล และการเจริญภาวนา ทำให้ได้วิมานในวิมานวัตถุได้แก่ การได้กราบไหว้พระยุคลบาทพระพุทธเจ้า, การเลื่อมใสในสุรเสียงของพระพุทธเจ้า, การขอถึงพระรัตนตรัยเป็นที่พึ่ง, การเชื้อเชิญชักชวนผู้อื่นให้ทำบุญ, การปฏิบัติดูแลเลี้ยงดูบิดามารดา, การไหว้รัตนเจดีย์ บูชาพระบรมสารีริกธาตุ, การกลับใจเป็นสัมมาทิฏฐิ เป็นต้น

 2.5.4.1ตัวอย่างวิมานที่เกิดจากกุศลกรรมอื่นๆที่ปรากฏในวิมานวัตถุ

ตัวอย่างที่ 1 จัณฑาลีวิมาน คือ วิมานที่เกิดขึ้นแก่หญิงจัณฑาล ผู้เลื่อมใสในพระพุทธเจ้า ซึ่งได้กราบไหว้พระพุทธเจ้า

ตัวอย่างที่ 2 วันทนวิมาน คือ วิมานที่เกิดขึ้นแก่หญิงผู้กราบไหว้สมณะ นางเกิดศรัทธาเลื่อมใสได้กราบลงแล้วยืน ประคองอัญชลีไว้เหนือศีรษะจนภิกษุเหล่านั้น เดินลับตาไป

ตัวอย่างที่ 3 ฉัตตมาณวกวิมาน คือ วิมานที่เกิดขึ้นแก่ฉัตตมาณพ ผู้ถึงพระรัตนตรัยเป็นสรณะเพราะได้พบพระผู้มีพระภาคและประกาศตนขอถึงพระรัตนตรัยเป็นที่พึ่ง

ตัวอย่างที่ 4 ทวารปาลวิมาน คือ วิมานที่เกิดขึ้นแก่คนเฝ้าประตู ผู้ชักชวนคนทำบุญ เพราะเป็นผู้คอยเปิดประตูนิมนต์ภิกษุให้เข้ามารับบิณฑบาตที่เรือนนั้น

ตัวอย่างที่ 5 มัฏฐกุณฑลีวิมาน คือ วิมานที่เกิดขึ้นแก่มัฏฐกุณฑลี ผู้ทำจิตให้เลื่อมใสในพระพุทธเจ้าเพราะได้เห็นพระพุทธเจ้าเสด็จมาปรากฏ เกิดความเลื่อมใส ประคองอัญชลีแล้วตายไปในขณะที่ปีติโสมนัสที่มีโอกาสถวายอัญชลีกรรมแด่พระผู้มีพระภาคเป็นครั้งแรกในชีวิต

ตัวอย่างที่ 6 นาควิมาน คือ วิมานที่เกิดขึ้นแก่หญิงผู้ถวายผ้าคู่หนึ่ง และถวายอภิวาทพระยุคลบาทแด่พระพุทธเจ้า

ตัวอย่างที่ 7 เสริสสกวิมาน คือ วิมานไม้ซึกที่เกิดขึ้นแก่เจ้าปายาสิ เพราะได้สนทนาธรรมกับท่านพระกุมารกัสสปเถระ จนกลับใจจากมิจฉาทิฏฐิ มานับถือพระพุทธศาสนาการได้บังเกิดในวิมาน นอกจากการให้ทาน การรักษาศีล การเจริญภาวนา ก็มีวิมานอื่นๆ ในวิมานวัตถุที่เกิดขึ้นเพราะความเลื่อมใสศรัทธา เช่น การเลื่อมใสในพระพุทธเจ้า การขอถึงพระรัตนตรัยเป็นที่พึ่งรวมถึงการทำความเห็นให้ถูกต้อง ด้วยคุณความดีต่างๆ ย่อมทำให้ได้บังเกิดในวิมานต่างๆ ตามแต่ กุศลกรรมนั้นๆ

 **3.กุศลกรรมบถ10 ได้แก่ทางกาย3 ทางวาจา4 และทางใจ3** จากการวิเคราะห์ กุศลกรรมบถนั้นสามารถแบ่งออกเป็น 3 ประเภท และประกอบด้วย 10 ข้อด้วยกัน ที่ กล่าวว่ามี 3 ประเภทได้แก่ กุศลกรรมบถ ทางกาย ทางวาจา และทางใจ กุศลกรรมบถตาม ความหมายของพระไตรปิฎก เล่มที่ 11 พระสุตตันตปิฎก ทีฆนิกาย ปาฏิกวรรค ได้กล่าวไว้ว่ากุศล กรรมบถ คือกุศลกรรมบถ 10 คือทางแห่งกุศลกรรม, ทางทำความดี, กรรมตีอันเป็นทางนำไปสู่สุคติ ว่าโดยหัวข้อย่อ ดังนี้ ได้แก่ กายกรรม 3 , วจีกรรม4, มโนกรรม 3 กุศลกรรมบถ 10 คือ เว้นจากฆ่า สัตว์ เว้นจากลักทรัพย์ เว้นจากประพฤติผิดในกาม เว้นจากพูดเท็จ เว้นจากพูดส่อเสียด เว้นจากพูดคำ หยาบ เว้นจากพูดเพ้อเจ้อ ไม่อยากได้ของเขา ไม่ปองร้ายเขา เห็นถูกต้องตามความเป็นจริง ธรรม 10 อย่างเหล่านี้เป็นไปในส่วนข้างเจริญ ฯและในส่วนของพระไตรปิฎก เล่มที่ 12 พระสุตตันตปิฎก และสมุจเฉทวิรัติ มัชฌิมนิกาย มูลปัณณาสก์ ได้กล่าวเกี่ยวกับ กุศลกรรมบถ ว่า ดูกรพราหมณ์และคฤหบดีทั้งหลาย ความประพฤติเรียบร้อยคือความประพฤติ ธรรมทางกายมี 3 อย่าง ทางวาจามี 4 อย่าง ทางใจมี 3 อย่าง ซึ่งเป็นสิ่งที่ทำเพื่อพัฒนาชีวิตโดยอาศัยหลักการประกอบคุณงามความดีเป็นประจำสม่ำเสมอ เพื่อเป็นเหตุให้เกิดความสุขใจปัจจุบันและและเป็นผลในภพภูมิสู่สุคติในภายข้างหน้า โดยการที่บุคคลได้กระทำกุศลกรรมบถเป็นประจำในการดำเนินชีวิตของตนเอง หรือ การที่บุคคลมีเจตนาอันแรงกล้าในการทำกุศลใดๆ แม้เพียงการกระทำกุศลเพียงแค่ครั้งเดียวแต่การกระทำนั้นรู้สึกประทับใจและหวนคิดเป็นประจำซึ่งก็จัดว่าเป็นกุศลอาจิณณกรรม การประกอบกุศลเป็นประจำหรือหวนคิดถึงสิ่งที่เป็นกุศลที่ได้กระทำขึ้นนี้เป็นการสั่งสมคุณงามความดีไว้ ขณะที่เป็นมนุษย์เมื่อสิ้นอายุขัยแล้วบุคคลที่สั่งสมกุศลกรรมบถเป็นประจำจะไปเกิดในภพภูมิที่ดี

**อภิปรายผลการวิจัย**

วิมานวัตถุ เป็นเรื่องราวผู้ได้วิมาน อยู่ในคัมภีร์ขุททกนิกาย เล่มที่ 2 พระสุตตันตปิฎก เล่มที่ 18 หรือพระไตรปิฎกเล่มที่ 26 ของพระไตรปิฎกฉบับมหาวิทยาลัยมหาจุฬาลงกรณราชวิทยาลัย พ.ศ. 2539 จากการวิเคราะห์วิมานวัตถุ พบว่า

 โครงสร้างเนื้อหาถูกจัดแบ่งไว้ตาม (1) ประเภทวิมาน ได้แก่ อิตถีวิมาน หรือวิมานของเทพธิดา และ ปุริสวิมาน หรือวิมานของเทพบุตร (2) วรรคของวิมาน มี 7 วรรค ได้แก่ ปีฐวรรค จิตตลดาวรรค ปาริจฉัตตกวรรค มัญชิฎฐกวรรค มหารถวรรค ปายาสิกวรรค และสุนิกขิตตวรรค (3) วิมานแบ่งตามชื่อวิมาน มีจำนวน 85 วิมาน เป็นอิตถีวิมาน จำนวน 50 วิมาน และเป็นปุริสวิมาน จำนวน 35 วิมาน ซึ่งจัดเป็นหมวดหมู่ลงใน 7 วรรค

 จากการวิเคราะห์กุศลกรรมบถในวิมานวัตถุพบว่า วิมานที่เกิดจากการให้ทานมีจำนวน 68 วิมานโดยแบ่งเป็นวิมานที่เกิดจากการให้ทานเพียงอย่างเดียวจำนวน 53 วิมาน และวิมานอันเกิดจากการให้ทานรวมกับการทำกุศลกรรมอื่นๆ มีจำนวน 15 วิมาน วิมานที่เกิดจากการรักษาศีลและมีกุศลกรรมอื่นๆ ร่วมด้วยมีจำนวน 20 วิมาน และวิมานที่เกิดจากการเจริญภาวนา และมีกุศลกรรมอื่นๆ ร่วมด้วย มีจำนวน 4 วิมานและวิมานที่เกิดจากกุศลกรรมอื่นๆ ที่มี การให้ทาน การรักษาศีล การเจริญภาวนาร่วมด้วย มีจำนวน 18 วิมาน

 วิมานเกิดขึ้นจากการประกอบกุศลกรรม คือ การให้ทาน รักษาศีล และเจริญภาวนา โดยกุศลกรรมหรือ กรรมดีนั้น เรียกว่า กุศลกรรมบถ 10 อันเป็นหลักแห่งการบำเพ็ญบุญ เป็นเหตุหรือเป็นรากแก้วแห่งการทำความดีในทางพระพุทธศาสนา เพื่อพัฒนาคุณภาพชีวิตให้เจริญงอกงาม ในทางพระพุทธศาสนาได้แบ่งกุศลกรรมบถ10 สามารถแบ่งออกเป็น 3 หมวดหมู่ ได้แก่ ทางกายกรรม3 (การกระทำทางกาย), วจีกรรม4 (การกระทำทางคำพูด) และมโนกรรม3 (การกระทำทางใจ) เมื่อรวมกันแล้วมีทั้งหมด 10 ประการดังนี้ 1. ไม่ฆ่าสัตว์ตัดชีวิต หรือทำลายชีวิตของผู้อื่น 2. ไม่ลักทรัพย์ ไม่ลักขโมย หรือยึดทรัพย์สมบัติของผู้อื่นมาเป็นของตน 3. ไม่ประพฤติผิดในกาม 4. ไม่พูดเท็จ ไม่พูดโกหก5. ไม่พูดส่อเสียด6. ไม่พูดคำหยาบคาย7. ไม่พูดวาจาเพ้อเจ้อ8. ไม่โลภคิดอยากได้ของคนอื่น9. ไม่พยาบาท หรือปองร้ายผู้อื่น 10. มีความเห็นชอบตามคลองธรรม

 ซึ่งสอดคล้องกับ **1.สุมาลัย กาลวิบูลย์ (2562)**ได้ทำการวิจัยเรื่อง **การทำบุญและผลของบุญในคัมภีร์วิมานวัตถุ** มุ่งศึกษาการทำบุญในพุทธศาสนาใน 2 ส่วน คือ 1) ความหมาย การทำบุญ และปัจจัยในการทำบุญในพุทธศาสนา และ 2) ศึกษาการทำบุญและผลของ บุญในคัมภีร์วิมานวัตถุ ผลการศึกษาพบว่า "บุญ" มี 4 ความหมาย คือ ความสุข การชำระ จิตใจให้บริสุทธิ์ บุญทำให้น่าบูชา และการฝึกฝนทางกาย วาจา ใจ และปัญญาให้ประณีต ยิ่ง ๆ ขึ้น คำว่า "บุญ" มักใช้ควบคู่กับคำว่า "ทาน" และ "กุศล" ซึ่งทานเป็นเพียงส่วนหนึ่ง ของการทำบุญ และบุญนั้นเป็นเพียงแง่หนึ่งของกุศลเท่านั้น ส่วนการทำบุญ การทำทาน และการทำกุศลนั้น สรุปได้ว่าการทำทานเป็นเพียงส่วนแรกของบุญกิริยาวัตถุ 10 ส่วนการทำกุศลนั้นมุ่งไปที่การสำรวมกาย วาจา และใจ การทำบุญประกอบด้วย 3 ปัจจัยหลัก คือ ผู้ให้ ผู้รับ และวัตถุทาน จากการศึกษาการทำบุญในคัมภีร์วิมานวัตถุ พบว่า การทำบุญ ในคัมภีร์ริมานวัตถุสอดคล้องกับบุญกิริยา 10 แต่คัมภีร์วิมานวัตถุกล่าวถึงการทำบุญ เพียง 7 ประเภทของบุญกิริยาวัตถุ 10 เท่านั้น นอกจากนี้การทำบุญในคัมภีร์วิมานวัตถุยัง เป็นการทำกุศลเนื่องจากมีการสำรวมทางกาย ทางวาจา และบางส่วนของทางใจ ในด้านปัจจัยของการทำบุญนั้นคัมภีร์วิมานวัตถุระบุว่าปัจจัยที่สำคัญ คือ ความศรัทธาของผู้ ทำบุญและคุณธรรมของผู้รับ โดยที่ไม่ให้ความสำคัญกับวัตถุทานและที่มาของวัตถุทาน มากนัก อีกทั้งยังระบุว่าวัตถุทานมีผลโดยตรงต่อการให้ผลของบุญ นอกจากนี้คัมภีร์วิมาน วัตถุยังระบุถึงผลของบุญที่ส่งผลให้ไปเกิดเป็นเทวดาบนสวรรค์ มีวิมานที่สวยงามใหญ่โต มี ความงามและเยาว์วัยอยู่ตลอดอายุขัย รวมถึงการใช้ชีวิตที่เป็นสุขและรื่นเริงบนสวรรค์ อีกด้วย

**2. พระครูสุธีร์ธรรมสารก (ตุ่ม ถาวโร) (2550)** ได้ทำการวิจัยเรื่อง **ศึกษาวิเคราะห์วิมานวัตถุในพระสุตตันตปิฎก** วิทยานิพนธ์ศึกษาเรื่องนี้ โดยมีวัตถุประสงค์ เพื่อ 1) ศึกษาคัมภีร์วิมานวัตถุในพระ สุตตันตปิฎก 2) ศึกษาหลักธรรมในคัมภีร์วิมานวัตถุ และ 3) วิเคราะห์การประยุกต์ใช้หลักธรรม ในการดำรงชีวิต ผลการวิจัยพบว่า 1) คัมภีร์วิมานวัตถุนั้น มีปรากฏในพระสุตตันตปิฎก เล่มที่ 26 ได้กล่าวถึง วิมานหรือ สวรรค์อันเป็นแดนที่อยู่ของเทวดาทั้งหลาย ตั้งแต่ชั้นจาตุมหาราช กระทั่งถึงชั้นปรนิมมิตวสวดี รวม 6 ชั้นด้วยกัน โดยมีอธิบายว่า บุคคลผู้ประกอบกุศลกรรมทั้งปวงในครั้งเป็นมนุษย์ เชื่อละโลกนี้ไป แล้ว ย่อมไปสู่โลกสวรรค์ชั้นใดชั้นหนึ่งอย่างแน่นอน โดยอาศัยผลของบุญกิริยาวัตถุ ซึ่งตนเคย กระทำไว้ นอกจากนั้น บุคคลผู้ปฏิบัติธรรม ย่อมบรรลุโลกุตตรธรรมขั้นต่างๆ เช่น การบรรลุโสดา ปิตติผล เป็นต้น 2) ในคัมภีร์วิมานวัตถุนั้น มี จำนวน 85 วิมาน แบ่งออาเป็นหมวดใหญ่ 2 หมวด คือ หมวดอิตถีวิมาน มีจำนวน 4 วรรค คือ ปีฐรรค, จิตตลตาวรรค, ปาริฉัตวรรค และมัฏฐกวรรค รวม 50 วิมาน และหมวดปุริสวิมาน มีจำนวน 3 วรรถ คือ มหารถวรรค, ปายาสิกวรรค และสุนิกขิตตวรรค รวม 35 วิมาน 3) การประยุกต์หลักธรรมที่นำไปใช้ในการดำรงชีวิต ได้แก่ การปฏิสันถาร ทานมัย ศีลมัย ภาวนามัย เวยยาวัจงมัย ปัตตานุโมทนามัย ธัมมสวมมัย ทิฏธุชุกรรม การดูแลมารดาบิดา การบูชา บุคคลที่ควรบูชา อนุบุพพิกถา 5 อริยสัจ 4 และวัดตบท 7 ข้อ ส่วนประโยชน์ของการประยุกต์หลักธรรมในวิมานวัตถุนั้น มี 3 ประการ คือ (1) ประโยชน์ต่อบุคคล (2) ประโยชน์ทั้งสองฝ่าย และ (3) ประโยชน์ต่อสังคม

**3. สิิรีรัศมิ์ สิงห์สนธิ(2564)** ได้ทำการวิจัยเรื่อง **วิเคราะห์กุศลกรรมในคัมภีร์วิมานวัตถุ** มีวัตถุประสงค์ในการวิจัย 3 ประเด็น ได้แก่ 1) ศึกษาโครงสร้าง เนื้อหาสาระของคัมภีร์วิมานวัตถุ 2) ศึกษาหลักธรรมที่ปรากฏในคัมภีร์ วิมานวัตถุ และ 3) วิเคราะห์คุณค่าของคัมภีร์วิมานวัตถุต่อการดำเนินชีวิต สรุปผล การศึกษามีดังนี้“ดินแดน ชั้นวิมาน” กล่าวถึง ดินแดนเป็นที่อยู่ที่ตั้งของหมู่เหล่าเทวดา ซึ่งถือว่า เป็นสถานที่อันประเสริฐ วิมานเหล่านั้น มีรัศมีรุ่งเรืองด้วยรัตนะต่างๆ พร้อมด้วยสีและทรวดทรงอันงดงาม ทั้งมีขนาดพิเศษ คือ 1 โยชน์บ้าง 2 โยชน์ บ้าง 12 โยชน์บ้าง มากกว่า12 โยชน์บ้าง เรียกว่า ดินแดนชั้นวิมานมีความพรั่งพร้อมด้วยความงดงามและนับ โดยวิธีเศษความแตกต่างของวิมานเหล่านั้น บ้างก็เป็นวิมานทองคำ เป็นวิมานเงินวิมานแก้วผลึก วิมานแก้วมณี วิมานแก้วไพรฑูรย์ ทั้งมีขนาดต่างกัน คือ วัดโดยรอบ 1 โยชน์ 2 โยชน์ 12 โยชน์ มีความงามเป็นเลิศ และที่ เลอเลิศเพียบพร้อมไปด้วยกามคุณ 5 คือ รูปเสียง กลิ่น รส สัมผัส อันน่าปรารถนา น่าใคร่น่าพอใจ เป็นโลกที่ เพียบพร้อมด้วยสิ่งที่ดี เป็นเขตแดนของเหล่าเทวดา 105 ดังนั้น สวรรค์จึงเป็นเขตแดนที่อยู่ร่วมกันของเหล่า เทวดา ที่อุบัติขึ้นด้วยอำนาจผลบุญกุศลกรรมการทำความดีของหมู่เหล่าเทวดาและตัวของมนุษย์ก็ เปรียบเสมือนดินแดนวิมานชั้นเดียวกัน เพราะจะต้องมีคุณธรรมอยู่ระดับเดียวกันหรือใกล้เคียงกันด้วย ทั้งนี้ วิมานอาจบังเกิดก่อนก็ได้ หรือเกิดเมื่อเจ้าของตายไปแล้ว วิมานจะหายไปเมื่อเจ้าของจุติ การที่มนุษย์แสดงออกในประเด็น“ค่าและความจำเป็นที่ต้องมีศีลธรรม” หมายถึง ทนายความ ตำรวจ ผู้พิพากษาขาดศีลธรรม แล้วสังคมจะเป็นอย่างไร ความไม่ปกติของบ้านเมือง หรือสังคมย่อมเกิดจากการขาด ศีลธรรม แต่ส่วนใหญ่หันไปโทษอย่างอื่น โทษเศรษฐกิจบ้าง การเมืองบ้าง แต่ไม่มองว่า ต้นเหตุแท้จริงคือการ ขาดศีลธรรม แม้แต่คำว่า ศีลธรรมก็ยังเข้าใจไม่ตรงกันว่ามันคืออะไร เรื่องนี้จึงสับสนไปหมด โดยให้ยึด ความหมาย ตามภาษาบาลีเป็นการดีที่สุด โดยคำว่า สี-ละ แปลว่า ปกติ ดังนั้นการทำให้บ้านเมือง สังคม และ ชีวิตมีความปกติ จึงเป็นการรักษาระบบศีลธรรมเอาไว้โดยตรง ในชีวิตคนเรานั้น ความ ปกติมี 2 ความหมาย คือ การทำให้ชีวิตเป็นปกติตามธรรมชาติ คือการรักษาร่างกายให้ปกติ เช่น การกิน ยืน เดิน นอน นี่อย่างหนึ่ง อีกอย่างหนึ่งคือ การแก้ปัญหาที่เกิดขึ้นในสังคม เพื่อรักษาความปกติของสังคมเอาไว้อย่างไรก็ตามแม้ศีลธรรม จะเป็นหน้าที่ตามกฎธรรมชาติ แต่สังคมให้ค่าหรือคุณค่าต่อสิ่งนั้นน้อยมาก แล้วไปกำหนดคุณค่าให้กับสิ่งอื่น อย่างสูงส่ง ด้วยเหตุนี้กฎธรรมชาติในหนังสือดังกล่าว ยังต้องคงเดิมไว้เสมอ เนื้อหาดังกล่าวจึงข้ามกาลเวลาได้ เพราะเวลาไหน ๆ มนุษย์ก็มีปัญหา คือมีปัญหาว่าชีวิตคืออะไร การไม่เข้าใจว่าชีวิตคืออะไร เป็นต้นเหตุของ ปัญหาต่างๆรวมทั้งปัญหาการเมืองด้วย นี่คือลักษณะเด่นของหนังสือที่เป็นบทบรรยายธรรมของท่าน คือ อ้างอิงได้โดยไม่มีขอบเขตของเวลา ดังนั้นตราบใดที่มนุษย์ยังมีความเห็นแก่ตัว และความรู้สึกดังกล่าวนี้กำลัง สร้างปัญหาให้กับสังคม หนังสือเล่มนี้สามารถหยิบมาอ่านทบทวนได้ตลอดเวลา เพราะเนื้อหาได้จี้ไปที่ ความเห็นแก่ตัวของมนุษย์โดยตรง โดยขอร้องให้เปลี่ยนไปเห็นแก่สังคมเสียบ้าง ไม่เช่นนั้นจะเดือดร้อนกันไป ทั้งหมดเพราะเราอยู่ในโลกใบเดียวกัน ดังนั้น การวิเคราะห์กุศลกรรมที่ปรากฏในคัมภีร์วิมานวัตถุ หมายถึง การรักษาศีล การทาน การปฏิบัติ ธรรมของเทวดาในชั้นวิมานวัตถุทั้ง 85 วิมาน แต่หากนำมาประยุกต์ใช้ในการดำเนินชีวิตประจำวันของปุถุชน ธรรมอย่างชาวพุทธศาสนิกชน ก็อาจจะเป็นหลักการปฏิบัติตนเองในการทาน การรักษาศีล การปฏิบัติธรรม ตามแนวทางพระพุทธศาสนาต่อไป

**4. พระพีร์ญาภพพ์ ธารพนาลี** ได้ทำการวิจัยเรื่อง **ศึกษาวิเคราะห์วิมานในวิมานวัตถุ** มีวัตถุประสงค์ 2 ประการ คือ 1. เพื่อศึกษาโครงสร้าง เนื้อหาของวิมานวัตถุ 2. เพื่อวิเคราะห์กุศลกรรมเป็นเหตุให้ได้วิมานในวิมานวัตถุ ผลการศึกษาพบว่า วิมานวัตถุ เป็น เรื่องราวของผู้ได้วิมานตามคติความเชื่อในพระพุทธศาสนา ที่ปรากฏอยู่ในคัมภีร์ ขุทฺทกนิกาย เล่มที่ 2 หรือในพระ ไตรปิฎกเล่มที่ 26 ซึ่งวิมานในวิมานวัตถุ มีจำนวน 85 วิมาน เป็นผลมาจากการให้ทาน รักษาศีล 5 ศีล 8 และการ เจริญภาวนาเป็นหลัก ทั้งการให้ทาน รักษาศีล และเจริญภาวนานี้ ยังเป็นการพัฒนาตนไปสู่เป้าหมายสูงสุดของ พระพุทธศาสนา คือนิพพานได้

**ข้อเสนอแนะ**

 เนื่องจากการศึกษาวิเคราะห์แสงแห่งบุญในวิมานวัตถุตามแนวกุศลกรรมบถ 10 ได้มีการศึกษาอย่างแพร่หลายเท่าที่ควร แล้วนั้น ผู้วิจัยจึงอยากเสนอให้มีการขยายวงกว้างทางวิชาการของงานวิจัยในการนำหลักธรรมที่ปรากฏในคัมภีร์วิมานวัตถุ เพื่อนำมาประยุกต์ดังต่อไป

 **1.ข้อเสนอแนะในการวิจัยครั้งต่อไป**

 1) ควรศึกษาวิเคราะห์กรรมและการเกิดใหม่ของเทวดาในคัมภีร์วิมานวัตถุ

 2) ควรศึกษาวิเคราะห์หลักเทวธรรมที่ปรากฏในวิมานวัตถุต่อวิถีชาวพุทธไทยในปัจจุบัน

3) ควรศึกษาวิเคราะห์หลักจริยธรรมในวิมานวัตถุที่มีผลต่อการดำเนินชีวิตของชาวพุทธไทยปัจจุบัน4) ควรมีการศึกษาแนวคิดลักษณะวิมานที่ปรากฏในวิมานวัตถุที่มีผลต่อการสร้างงานศิลปกรรม

ทางพระพุทธศาสนา

 5) ควรศึกษาวิเคราะห์หลักธรรมในวิมานวัตถุที่มีผลต่อการดำเนินชีวิตของพุทธศาสนิกชน

ในปัจจุบัน

**บรรณานุกรม**

 (2539). พระไตรปิฎกภาษาไทย. ฉบับมหาจุฬาลงกรณราชวิทยาลัย. สุตตันตปิฎก ขุทฺทกนิกาย วิมานวัตถุ. เล่มที่ 26. กรุงเทพมหานคร: โรงพิมพ์มหาจุฬาลงกรณ ราชวิทยาลัย.

 พระพรหมคุณาภรณ์ (ประยุทธ์ ปยุตโต).**พจนานุกรม พุทธศาสน์ฉบับประมวลศัพท์**. พิมพ์ครั้งที่9.กรุงเทพมหานคร : โรงพิมพ์มหาจุฬาลงกรณราชวิทยาลัย.2540.

 พระเทพดิลก (ระแบบ ฐิตญาโณ). **พระสุตตันตปิฎก เล่ม 1**. กรุงเทพมหานคร: โรงพิมพ์มหามกุฎราชวิทยาลัย.2536.

 สุมาลัย กาลวิบูลย์,วารสารมนุษยศาสตรและสังคมศาสตร์,**บทความนี้เป็นบทความที่เนื่องมาจากดุษฎีนิพนธ์**ของผู้เขียน หัวซ้อ "The Concept of Life after Death as Depicted in the Vimanavatthu and the Petavatthu" นำเสนอต่อ Department of Buddhist Studies, University of Delhi: 2562.

 พระครูสุธีร์ธรรมสารก (ตุ่ม ถาวโร),**ศึกษาวิเคราะห์วิมานวัตถุในพระสุตตันตปิฎก**,2550.

 สิิรีรัศมิ์ สิงห์สนธิ นิสิตหลักสูตรพุทธศาสตรมหาบัณฑิต สาขาวิชาพระไตรปิฎกศึกษา,**วิเคราะห์กุศลกรรมในคัมภีร์วิมานวัตถุ**,วารสารพุทธมัคค์ ศูนย์วิจัยธรรมศึกษา สำนักเรียนวัดอาวุธวิกสิตาราม ปีที่6 ฉบับที่2 (กรกฎาคม-ธันวาคม 2564).

 พระพีร์ญาภพพ์ ธารพนาลี,**ศึกษาวิเคราะห์วิมานในวิมานวัตถุ**,นิสิตพุทธศาสตรดุษฎีบัณฑิต สาขาวิชาพระพุทธศาสนา คณะพุทธศาสตร์ มหาวิทยาลัยมหาจุฬาลงกรณราชวิทยาลัยวิทยาเขตเชียงใหม่

1. ตำแหน่ง นิสิตหลักสูตรพุทธศาสตรมหาบัณฑิต สาขาวิชาพระพุทธศาสนา สังกัดวิทยาลัยสงฆ์เชียงราย E-mail : Surapol123123@gmail.com [↑](#footnote-ref-1)